Diari Oficial de la Generalitat Valenciana


Sumari del DOGV 7469, del 19-02-2015 (2015/1393)

RESOLUCIÓ de 4 de febrer de 2015, de la Direcció General d'Avaluació Ambiental i Territorial, per la qual ordena la publicació de l'informe ambiental i territorial estratègic corresponent a l'expedient 106/14-EAE Algemesí.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7469

Data del DOGV
:   19-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/1393


Data del document
:   04-02-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Algemesí
    * impacte ambiental

RESOLUCIÓ de 4 de febrer de 2015, de la Direcció General d'Avaluació Ambiental i Territorial, per la qual ordena la publicació de l'informe ambiental i territorial estratègic corresponent a l'expedient 106/14-EAE Algemesí. [2015/1393]  
De conformitat amb l'article 51.7 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge, de la Comunitat Valenciana, que establix la publicació en el Diari Oficial de la Comunitat Valenciana de l'informe ambiental i territorial estratègic, resolc:  
  
Únic  
Publicar en el Diari Oficial de la Comunitat Valenciana l'informe ambiental i territorial estratègic corresponent a l'expedient 106/14-EAE Algemesí.  
«Informe ambiental i territorial estratègic  
Expedient: 106/9842-YGK.  
Títol: modificació puntual núm. 6 del Pla General d'Algemesí.  
Promotor: Ajuntament.  
Autoritat substantiva: Comissió Territorial d'Urbanisme i Ajuntament.  
Localització: Algemesí (València).  
La Comissió Ambiental va adoptar l'acord sobre la necessitat de sotmetre a avaluació ambiental estratègica la modificació puntual núm. 6 del Pla General d'Algemesí, en la sessió de 29 de gener de 2015.  
  
a) Antecedents  
En data 3 de desembre de 2014, ha tingut entrada en el Servici d'Avaluació Ambiental Estratègica de la Subdirecció General d'Avaluació Ambiental i Territorial, la sol·licitud d'inici de l'avaluació ambiental i territorial estratègica de la modificació puntual número 6 del Pla General del municipi d'Algemesí, acompanyada de l'esborrany de la modificació esmentada.  
b) Documentació presentada  
La sol·licitud d'inici, remesa pel mateix Ajuntament, s'acompanya de l'esborrany de la modificació puntual número 6 del pla general, d'acord amb el que establix l'article 50 de la Llei 5/2014, de 25 de juliol, d'Ordenació del Territori, Urbanisme i Paisatge, de la Comunitat Valenciana (LOTUP). La documentació es presenta, únicament, en format paper.  
c) Planejament vigent  
El planejament municipal vigent és el pla general, aprovat definitivament per Acord de la Comissió Territorial d'Urbanisme, de data 13 de maig de 2011.  
d) Antecedents. Determinacions normatives d'aplicació  
El PGOU de 1987, substituït ara pel Pla General de 2011, permetia, en les seues normes urbanístiques, la possibilitat de realitzar entresolats dins de les plantes baixes dels edificis si es complien una sèrie de condicions, entre les quals s'incloïa l'obligatorietat que l'ús de l'entresolat estiguera d'acord amb l'ús de la planta baixa.  
Concretament, els articles 131 i 175 de les normes urbanístiques del PGOU de 1987 disposaven: «En la planta baixa, i com a element accessori i inseparable d'esta, es permetrà un entresolat que ocupe fins al 60 % de la superfície, que es destinarà exclusivament a local comercial, depòsit o magatzem, d'acord amb la utilització de la planta baixa. L'alçària lliure màxima serà de 2,20 metres en l'entresolat i este no podrà situar-se en la primera crugia o en els quatre primers metres a partir de la façana».  
De fet, tal com reconeix l'Ajuntament, la majoria dels entresolats construïts, amb el PGOU de 1987, no complixen el condicionant esmentat sinó que estan destinats a un ús diferent i no vinculat amb el de la planta baixa.  
La normativa del vigent pla general de 2011 no permet la construcció d'entresolats en els edificis de nova planta d'ús residencial.  
e) Modificació puntual núm. 6 del pla general: descripció, objecte i justificació  
La modificació puntual número 6 del pla general pretén donar solució a la situació de fet que s'ha produït en els entresolats construïts amb el darrer PGOU de 1987, de tal manera que es puga regularitzar la situació i introduir, en la normativa vigent, la possibilitat de permetre que l'ús de l'entresolat, dels ja existents de conformitat amb el PGOU de 1987, puga ser diferent i independent del de la planta baixa, sense cap vinculació necessària entre ambdós, sempre que l'entresolat respecte la resta de condicionants i, en particular, que l'alçària lliure siga 2,50 metres i que dispose d'un accés propi des de l'escala de l'edifici.  
  
Per això, l'objecte de la modificació puntual número 6 del pla general és incorporar a les normes urbanístiques vigents del pla general la disposició addicional quarta següent:  
«Els entresolats de les plantes baixes dels edificis d'ús residencial construïts segons la normativa del PGOU de 1987 podran ser elements independents i separats d'aquelles.  
En cas d'un ús independent, es podran destinar a ús d'oficines, despatxos professionals, servicis personals en establiments oberts al públic (perruqueries, centres d'estètica, de massatge...), clíniques i consultes de medicina humana.  
La seua alçària lliure ha de ser de 2,50 m, sense perjuí que en determinats punts es reduïsca a 2,20 m, i hauran de disposar d'un accés independent des de l'escala principal de l'edifici, sense perjuí que, en determinats supòsits i per raó de la compatibilitat d'usos es compartisca l'accés des de la planta baixa.  
No es permet l'ampliació de la superfície construïda dels entresolats ni la construcció d'entresolats de nova planta».  
f) Possibles efectes sobre el medi ambient  
Realitzada l'anàlisi tècnica de la documentació presentada i consultada la cartografia temàtica de la Conselleria d'Infraestructures, Territori i Medi Ambient, s'observa que el desenvolupament de la modificació puntual número 6 del pla general proposada no presenta afeccions sobre el medi ambient, l'abast de la modificació se circumscriu a l'ordenació detallada del pla general i incidix únicament en immobles ja existents i no de nova edificació i, per tant, la modificació tan sols té incidència sobre les determinacions que regulen el seu règim d'ús i edificació.  
g) Consultes  
La Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, d'acord amb el que disposa l'article 51.1 de la LOTUP, ha sotmés a consulta del Servici Territorial d'Urbanisme de València la documentació aportada, per la seua condició d'administració pública afectada.  
h) Valoració dels possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, si la modificació ha de ser objecte del procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb consulta prèvia a les administracions públiques afectades a què fan referència els articles 48.d i 51.1 de la LOTUP.  
El Servici Territorial d'Urbanisme de València remet informe, rebut en data 26 de gener de 2015, en el qual posa de manifest que, des de la visió de les competències urbanístiques d'eixe servici, la modificació puntual número 6 del pla general que es proposa no pareix que haja de tindre efecte significatiu sobre el medi ambient.  
i) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. La directiva esmentada s'incorpora al dret intern espanyol mitjançant la Llei 21/2013, de 9 de desembre, d'Avaluació Ambiental, i al dret autonòmic per la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP).  
  
El Reial Decret Legislatiu 2/2008, de 20 de juny, pel qual s'aprova el text refós de la Llei del Sòl, establix en l'article 15 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
Atenent la disposició transitòria primera de la LOTUP, el procediment d'avaluació ambiental previst en la Llei 21/213, de 9 de desembre, d'Avaluació Ambiental, serà aplicable als instruments de planejament que s- inicien a partir de l'entrada en vigor de la LOTUP, és a dir, a partir del 20 d'agost de 2014.  
Atesa la data d'entrada de la sol·licitud del procediment d'avaluació ambiental, 3 de desembre de 2014, i de conformitat amb la disposició transitòria primera, apartat segon, de la llei esmentada, la tramitació ambiental es durà a terme d'acord amb la Llei 5/2014 LOTUP.  
j) Acord  
Segons establix l'article 51 de la LOTUP, per considerar, d'acord amb els criteris de l'annex VIII d'esta llei, que la modificació puntual número 6 del Pla General d'Algemesí avaluat no establix el marc per a projectes i altres activitats subjectes a l'avaluació d'impacte ambiental; no influïx en altres plans o programes; no té incidència en el model territorial vigent al municipi; no suposa afecció sobre elements del patrimoni natural i cultural, i havent consultat en este sentit el Servici Territorial d'Urbanisme de València, podem concloure que la modificació puntual número 6 del Pla General d'Algemesí no té efectes significatius sobre el medi ambient i, per tant, se sotmet al procediment d'avaluació ambiental i territorial estratègica simplificat.  
  
Atenent el que establix l'article 51.2.b de la LOTUP, i atés que la modificació puntual número 6 avaluada no té efectes significatius en el medi ambient i el territori, se sotmet al procediment simplificat d'avaluació.  
D'acord amb tot allò que s'ha exposat abans, es pren la resolució següent:  
Emetre informe ambiental i territorial estratègic favorable en el procediment simplificat d'avaluació ambiental i territorial de la modificació puntual número 6 del Pla General d'Algemesí, d'acord amb els criteris de l'annex VIII de la LOTUP, per no tenir efectes significatius sobre el medi ambient, i correspon continuar la tramitació de la modificació puntual d'acord amb la seua normativa sectorial.  
  
Segons el que establix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana, no s'ha aprovat la modificació del pla general en el termini màxim de quatre anys des de la seua publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
Òrgan competent  
La Comissió d'Avaluació Ambiental és l'òrgan competent per a emetre els documents sobre l'abast de l'estudi ambiental i territorial estratègic a què es referix l'article 51.2 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana, de conformitat amb el que establix l'article 10.1 del Decret 135/2011, de 30 de setembre, del Consell, pel qual s'aprova el Reglament dels Òrgans Territorials, d'Avaluació Ambiental i Urbanístics de la Generalitat.  
A la vista de tot el que s'ha exposat anteriorment, la comissió d'avaluació ambiental acorda emetre un informe ambiental i territorial estratègic favorable en el procediment simplificat a la modificació puntual número 6 del Pla General d'Algemesí, ja que es considera que no té efectes significatius en el medi ambient.  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs; cosa que no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que li notifique perquè en prenga coneixement i als efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que se'n deriven, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 29 de gener de 2015.- El secretari de la Comissió d'Avaluació Ambiental: José del Valle Arocas.»  
  
València, 4 de febrer de 2015.- El director general d'Avaluació Ambiental i Territorial: Juan Giner Corell.